Imtella' Jannar 1, 2021 - Aġġornata 1 Ta' Jannar, 2021 5:17pm It-tokki ta' nofs-il lejl fil-belt li ma torqod qatt, New York, saru mingħajr il-folla enormi li s-soltu toħnoq Times Square. Il-ballun ikoniku li din is-sena kellu disinn ġdid, tħalla jagħmel il-waqa' tradizzjonali tiegħu f'nofs-il-lejl waqt l-ispettaklu magħruf bħala "Crossroads of the World".Għaċ-ċerimonja ta' din is-sena attendew biss grupp ristrett ta' persuni u frontliners flimkien ma' ċelebritajiet li taw wirjiet li xxandru lill-udjenzi fuq it-televiżjoni. Fuq in-naħa l-oħra tad-dinja l-Awstralja kienet fost l-ewwel pajjiżi li ċċelebraw il-bidu tas-sena, bil-wirja piroteknika fil-port ta' Sydney segwita minn fuq it-televiżjoni. Fit-Taiwan, il-merħba lill-2021 ngħatat bi spettaklu ta' logħob tan-nar mit-torri ikonoiku ta' Taipei filwaqt li l-maġġoranza tal-Ġappuniżi sellmu l-bidu tas-sena ukoll mid-djar tagħhom wara li Tokyo irrapporta rekord fl-għadd ta' każi ġodda tal-Covid. F'Moska, l-ispettaklu ta' merħba għas-sena l-ġdida sar mill-Pjazza l-Ħamra. Ir-Russi obdew l-istruzzjonijiet tal-awtoritajiet u qagħdu fi djarhom minħabba li l-bars u r-ristoranti kienu ordnati jagħlqu sal-ħdax ta' filgħaxija. F'Dubai, tpinġew kaxxi mal-art biex ikun assigurat li n-nies li attendew għaċ-ċelebrazzjonijiet qrib it-torri ikoniku ta' Burj Khalifa iżommu mar-regoli tad-distanza soċjali. It-toroq ta' Londra kienu wkoll vojta f'dehra rari li kkonfermat li l-Ngliżi segwew il-pariri tal-awtoritajiet biex jibqgħu id-dar. Baħħ assolut spikka fic-Champs Elysees fi Franza hekk kif il-moti tal-ewwel tas-sena laqgħu l-bidu tas-sena l-ġdida b'silenzju perfett. Kien hemm numru żgħir ta' karozzi li ħarġu jiċċelebraw qrib l-Arc de Triomphe qrib nofsilejl iżda l-atmosfera kienet kwieta. Ironikament kien hemm post wieħed fid-dinja fejn kellek nies li niżlu fit-toroq jiċċelebraw, anke jekk wieħed stenna l-inqas aptit għaċ-ċelebrazzjonijiet tal-bidu tas-sena. F'Wuhan, ic-Ċina, minn fejn oriġina l-virus fi tmiem l-2019, folol ta' nies minn żgħażagħ sa anzjani iċċelebraw bi żfin u wirja spettakolari tal-logħob tan-nar. Dan kollu seħħ fl-istess jiem qabel ma' esperti mill-Għaqda Dinija tas-Saħħa mistennija jaslu fiċ-Ċina għal missjoni ferm mistennija biex tistabilixxi x'kien il-fattur li kkaġuna l-pandemija. Brażil Korea ta' Fuq